b"\n_START_ARTICLE_\nGuyana\n_START_SECTION_\nEtymologi\n_START_PARAGRAPH_\nNavnet Guyana kommer fra Guiana, som var det opprinnelige navnet p\xc3\xa5 omr\xc3\xa5de som i dag omfatter Guyana, Surinam, Fransk Guyana og deler av Venezuela og Brasil. If\xc3\xb8lge Oxford English Dictionary, kommer navnet fra et indiansk ord som betyr \xc2\xabvannenes land\xc2\xbb.\n_START_SECTION_\nGeografi\n_START_PARAGRAPH_\nGuyana kan grovt deles inn i tre regioner: en smal, myrlendt slette langs atlanterhavskysten, et sandbelte lenger inn i landet som ogs\xc3\xa5 inneholder regnskog og mye av Guyanas mineralreserver, og til slutt et st\xc3\xb8rre h\xc3\xb8ylandsomr\xc3\xa5de som best\xc3\xa5r av savanner og fjell, hvor det h\xc3\xb8yeste er Mount Roraima (2772 moh). De viktigste elvene er Essequibo, Demerara, Corentyne og Berbice. _NEWLINE_Klimaet er tropisk, men blir noe mildere p\xc3\xa5 grunn av passatvinder. Det er to regntider, en fra mai til august, og en fra november til januar. Disse regntidene f\xc3\xb8rer ofte til flom.\n_START_SECTION_\nFolkegrupper\n_START_PARAGRAPH_\nHoveddelen av befolkningen stammer fra ulike deler av verden og mange er etterkommere etter slaver og kontraktsarbeidere. Ved folketellingen i 2012 oppga 39,8\xc2\xa0% av befolkningen at de hadde \xc3\xb8st-indisk opphav, en andel som falt fra 51,9\xc2\xa0% i 1980. 29,3\xc2\xa0% hadde afrikansk opphav. 20\xc2\xa0% oppga blandet opphav, en kategori som hadde \xc3\xb8kt fra 11,2\xc2\xa0% i 1980. Andelen som rapporterte \xc3\xa5 ha indiansk opphav steg fra 5,3\xc2\xa0% i 1980 til 10,5\xc2\xa0% i 2012.\n_START_SECTION_\nReligion\n_START_PARAGRAPH_\nOver 60\xc2\xa0% av befolkningen er kristne, fordelt p\xc3\xa5 ulike kirkesamfunn. Pinsebevegelsen har vokst kraftig og ved folketellingen i 2012 var 22,8\xc2\xa0% av befolkningen pinsevenner. I 2012 tilh\xc3\xb8rte 7,1\xc2\xa0% den katolske kirke, 5,4\xc2\xa0% var sjuendedagsadventister, 5,2\xc2\xa0% var anglikanere og 1,4\xc2\xa0% var metodister. Andre kristne utgjorde 20,7\xc2\xa0% av befolkningen. 1,3\xc2\xa0% var Jehovas vitner. En firedel av befolkningen, 24,8\xc2\xa0%, var hinduer, mens 6,8\xc2\xa0% tilh\xc3\xb8rte islam. Ved folketellingen i 2012 oppga 3,1\xc2\xa0% at de ikke tilh\xc3\xb8rte noen religi\xc3\xb8s retning.\n_START_SECTION_\nSpr\xc3\xa5k\n_START_PARAGRAPH_\nEngelsk er administrasjons-, undervisnings- og hovedspr\xc3\xa5k.\n_START_SECTION_\nHistorie\n_START_PARAGRAPH_\nGuyana var opprinnelig en del av en nederlandsk koloni p\xc3\xa5 1600-tallet, men denne ble delt mellom Nederland (Hollandsk (eller Nederlandsk) Guyana \xe2\x80\x93 heter n\xc3\xa5 Surinam), England og Frankrike (n\xc3\xa5v. Fransk Guyana) og  gikk over i  britisk eie i 1815 og fikk navnet Britisk Guyana. Da slaveriet ble forbudt, flyttet flesteparten av de tidligere slavene til byene, og man ble n\xc3\xb8dt til \xc3\xa5 importere arbeidskraft til sukkerplantasjene fra India. Det har siden v\xc3\xa6rt store konflikter mellom disse befolkningsgruppene p\xc3\xa5 grunn av forskjeller i velstandsutviklingen. Guyana ble selvstendig i 1966, og ble frem til 1985 styrt av sosialistiske regjeringer ledet av Forbes Burnham, og hans oppf\xc3\xb8lger Desmond Hoyte i 1992. I 1992 ble Cheddi Jagan valgt til president i det som anses \xc3\xa5 v\xc3\xa6re landets f\xc3\xb8rste demokratiske og rettferdige valg siden det ble selvstendig. Da Jagan d\xc3\xb8de ble han etterfulgt av Sam Hinds som styrte inntil Jagans kone, Janet Jagan, overtok 19. desember 1997. Hun gikk av p\xc3\xa5 grunn av helseproblemer i 1999, da Bharrat Jagdeo tok over. I desember 2011 ble Donald Ramotar innsatt som president.\n_START_SECTION_\nPolitikk\n_START_PARAGRAPH_\nGuyana er et representativt demokrati og republikk med semipresidentsystem. Presidenten er regjeringssjef.  Den ut\xc3\xb8vende makt ut\xc3\xb8ves av regjeringen. Den lovgivende makt ut\xc3\xb8ves av b\xc3\xa5de regjeringen og nasjonalforsamling. Landet har flerpartisystem._NEWLINE_Historisk har landet hatt en spent politisk situasjon og det har v\xc3\xa6rt flere voldelige oppr\xc3\xb8r n\xc3\xa5r det arrangeres valg. P\xc3\xa5 1970- og 1980-tallet, var politikken i landet dominert av People's National Congress._NEWLINE_I 1992 ble det f\xc3\xb8rste \xc2\xabfrie og rettferdige\xc2\xbb valget arrangert under oppsyn av tidligere president i USA, Jimmy Carter og People's Progressive Party har hatt makten siden.\n_START_SECTION_\nForsvars- og utenrikspolitikk\n_START_PARAGRAPH_\nLandets forsvarsstyrke, Guyana Defence Force, ble etablert i 1965. I tillegg til oppgaven med \xc3\xa5 ivareta landets forsvar, skal forsvarsstyrken ogs\xc3\xa5 bidra til indre sikkerhet og orden og bist\xc3\xa5 ved naturkatastrofer og krisesituasjoner._NEWLINE_Guyana Defence Force har h\xc3\xa6rstyrker, kystvakt og et flykorps. H\xc3\xa6rstyrkene best\xc3\xa5r av to infanteribataljoner, en st\xc3\xb8ttebataljon, en ingeni\xc3\xb8rbataljon, et artillerikompani og en spesialstyrkeskvadron. Til sammen disponerer forsvaret en styrke p\xc3\xa5 3\xc2\xa0428 mann (2010).\n_START_SECTION_\nSport\n_START_PARAGRAPH_\nDe viktigste idrettene i Guyana er cricket (Guyana er en del av det Vestindiske cricketlandslaget), softball cricket (strandcricket) og fotball. Mindre idretter omfatter nettball, rounders, tennis, basketball, bordtennis, boksing, squash, rugby og flere andre._NEWLINE_Guyana var vertskap for flere kamper under Verdensmesterskapet i cricket i 2007. Den nye Providence Stadium med 15 000 seter, ble bygget til mesterskaper og ble \xc3\xa5pnet 28. mars samme \xc3\xa5r. _NEWLINE_I internasjonal fotball er Guyana medlem i CONCACAF."